Jurzyca, Eugen, minister školstva, vedy, výskumu a športu SR (2011-09-07):
Dobrý deň. Dámy a páni, vážený pán predseda Národnej rady, vážené panie poslankyne, vážení páni poslanci Národnej rady, na základe bodu B.2. uznesenia vlády Slovenskej republiky č. 534 zo dňa 17. augusta 2011 si dovoľujem uviesť návrh zákona, ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov. Cieľom predkladanej novely je vytvorenie legislatívneho prostredia na zabezpečenie plnenia úloh vyplývajúcich z Programového vyhlásenia vlády Slovenskej republiky na roky 2010 až 2014 v časti Základné a stredné školstvo a pripomienok a podnetov k zákonu po jeden a polročnej aplikácii v praxi odbornou verejnosťou. Návrh novely zákona rieši efektívnejšie ohodnotenie zamestnancov, a to úpravou stupnice platových taríf pedagogických a odborných zamestnancov v platových triedach tak, aby rozdiel medzi 10. a 11. platovou triedou a 11. a 12. platovou triedou bol 12 %, zároveň sa stupnice platových taríf 6 až 12 zvyšujú približne od 2 do približne 9 % oproti súčasnému stavu, najviac sa zvýšenie platových taríf dotkne učiteľov základných, stredných škôl, špeciálnych škôl a odborných zamestnancov, čo je plne v súlade s programovým vyhlásením vlády, zavedením príplatku učiteľa vykonávajúceho priamu vyučovaciu činnosť v bežných triedach základných škôl s individuálne začlenenými žiakmi zo sociálne znevýhodneného prostredia alebo začlenenými žiakmi so zdravotným znevýhodnením, ďalej, zavedením príplatku pre začínajúceho pedagogického a odborného zamestnanca vo výške 6 % z platovej triedy, do ktorej je zaradený. Tento príplatok sa mu bude poskytovať po dobu zaradenia zamestnanca do kariérového stupňa začínajúci pedagogicky alebo začínajúci odborný zamestnanec. V navrhovanej novele ďalej ide o vyrovnávanie kvality pedagogických zamestnancov bez ohľadu na vyučovací predmet a región, a to zavedením rozširujúceho štúdia pre pedagogických zamestnancov na vyučovanie ďalšieho aprobačného predmetu alebo predmetov študijného odboru, ktoré umožní získať kvalifikačné predpoklady vzdelania na výkon pedagogickej činnosti len štúdiom na školách, ktoré poskytujú stupeň vzdelania v súlade so školským zákonom a zákonom o vysokých školách, napr. už nie na MPC, ďalej, priznaním 60 kreditov pedagogickým a odborným zamestnancom za absolvované rozširujúce štúdium, rigoróznu skúšku a vykonanie štátnej jazykovej skúšky z cudzieho jazyka od 1. januára 2012 po získaní minimálne piatich rokov pedagogickej alebo odbornej praxe na účely vykonania atestačnej skúšky alebo kreditového príplatku. Ďalej ide o podporu kontinuálneho vzdelávania učiteľov s dôrazom na prípravu nových a zlepšovanie existujúcich školských vzdelávacích programov, a to umožnením verejnej kontroly programov kontinuálneho vzdelávania, anotácií záverečných prác absolventov, zoznamov absolventov, a počty pridelených kreditov za jednotlivé programy kontinuálneho vzdelávania prostredníctvom webového sídla poskytovateľov, ďalej tiež rozšírením povinnosti poskytovateľa kontinuálneho vzdelávania zosúladiť obsah programu s cieľovou skupinou. V novele ide tiež o vylepšenie systému kariérneho rastu učiteľov tak, aby bol zbavený formalizmu, a to posilnením kompetencií a zodpovednosti riaditeľa priznávať kredity za tvorivé aktivity súvisiace s výkonom pedagogickej alebo odbornej činnosti (napr. autorstvo alebo spoluautorstvo učebníc, učebných textov, schválených učebných pomôcok vrátane počítačových programov a podobne), ďalej tiež umožnením vykonávať atestačné skúšky len tým vysokým školám, ktoré majú akreditované študijné programy druhého stupňa vysokoškolského štúdia, majú akreditované študijné programy zamerané na prípravu pedagogických a odborných zamestnancov, ďalej tiež zvýšením kompetencií a zodpovednosti riaditeľa školy a školského zariadenia v uznávaní získaných kreditov pedagogickým a odborným zamestnancom na účely priznania kreditového príplatku. Medzi konkrétne zásadné zmeny navrhované v oblasti kontinuálneho vzdelávania patrí napr. to, že po 31. decembri 2016 sa odoberá kompetencia organizáciám zriadeným ministerstvom školstva na kontinuálne vzdelávanie poskytovať vzdelávanie na doplnenie kvalifikačných predpokladov (pedagogická spôsobilosť, špeciálnopedagogická spôsobilosť) a na ďalší študijný odbor alebo aprobačný predmet. Obmedzuje sa vzdelávanie začínajúceho pedagogického a odborného zamestnanca v iných druhoch kontinuálneho vzdelávania ako adaptačnom vzdelávaní počas adaptačného obdobia s cieľom efektívne koordinovať adaptačný proces. Prísnejšie sa zadefinovala pozícia odborného garanta programov kontinuálneho vzdelávania vo vzťahu k zabezpečeniu tvorby kvality a kontroly realizácie programu kontinuálneho vzdelávania. Upravujú sa podmienky zaraďovania zamestnancov s vysokoškolským vzdelaním tretieho stupňa a šiestimi rokmi praxe do štvrtého kariérového stupňa. Navrhované zmeny sú aj v registri pedagogických, odborných a ďalších zamestnancov škôl a školských zariadení, ktorými sa reaguje na potrebu spresnenia a modifikácie platnej právnej úpravy v kontexte budovania nového systému registra zamestnancov v regionálnom školstve. Majú potenciál výrazne prispieť k zavedeniu prehľadných a korektných podkladov najmä pre oblasť financovania regionálneho školstva a následnú kontrolu efektívneho a legitímneho vynakladania finančných prostriedkov, ako aj informovanosti verejnosti. Návrh zákona predkladáme bez rozporov. Vážený pán predsedajúci, prosím o prerokovanie návrhu zákona. Ďakujem za pozornosť.